SA-fietsryer breek sy eie rekord | Maroela Media
SA-fietsryer breek sy eie rekord
Bernard Esterhuizen, Olimpiese baanfietsryer, het oor die naweek sy eie nasionale rekord in die kwalifiserende 200m-wedren by die UCI Baan Wêreldbeker in Aguascalientes, Meksiko, gebreek.
Esterhuizen het glo van die voordelige toestande in Meksiko weens die hoë hoogte bo seespieël gebruik gemaak, en die ou rekord met 0.448 sekondes verbreek, deur die wedren in 9.786 sekondes klaar te maak. Esterhuizen het die eerste Suid-Afrikaanse fietsryer geword om die magiese 10-sekonde grens vir 200m te verbreek.
Juan Peralta Gascon van Spanje het die vinnigste kwalifiserende tyd van 9.633 sekondes opgestel.
Nadat Esterhuizen in die agtste posisie van 49 fietsryers klaargemaak het, het hy 'n strawwe eerste rondte gehad toe hy net ná Fransman Michael D'Almeida oor die wenstreep gejaag het. Hy het egter al drie sy daaropvolgende rondtes gewen en uiteindelik algeheel in die negende posisie geëindig.